Agri SA deel van president se klimaatkommissie(Argieffoto: Reint Dykema) Janse Rabie, Agri SA se hoof van reg- en beleidsake, is aangewys as lid van die presidensiële klimaatkommissie. “Hierdie belangrike liggaam het ’n sentrale rol om te speel, aangesien Suid-Afrika werk om aan te pas by klimaatsverandering en die uitwerking en oorsake daarvan te versag. Met die landbou as een van die sektore wat die meeste deur hierdie verskynsel geraak word, is die aanstelling van ’n verteenwoordiger vir die sektor ’n belangrike stap ter bevordering van die konsensus wat benodig word om die uitdagings wat vir ons voorlê, doeltreffend te pak,” sê Christo van der Rheede, uitvoerende direkteur van Agri SA. Die klimaatkommissie is op die been gebring om die oorgang na skoner energie te koördineer en toesig daaroor te hou. Rabie (48) is benewens sy rol as reg- en beleidshoof by Agri SA ook die organisasie se hoof van natuurlike hulpbronne. Hy is as prokureur gekwalifiseer en het ŉ meestersgraad in mariene en omgewingsreg van die Universiteit van Kaapstad. “Niemand woon nader aan, maak meer staat op, of word meer deur die klimaat en ons natuurlike omgewing geraak as ons boere nie. Ek sien daarna uit om die perspektiewe en ervaring van Agri SA en die landbousektor te bring na die belangrike werk wat tans deur die presidensiële klimaatkommissie verrig word,” sê Rabie. “Voedselsekerheid in Suid-Afrika sal in die komende jare afhang van ons vermoë om ŉ volhoubare omgewing vir boerdery te handhaaf. Ons sien dus uit daarna om met ander sektore van die ekonomie en die samelewing as geheel saam te werk ten einde ’n veerkragtige en voorspoedige land vir toekomstige geslagte te skep.” Van der Rheede sê die landbousektor is onlosmaaklik gekoppel aan die natuurlike omgewing. “Dit beïnvloed, en word ook beïnvloed deur, klimaatwisselvalligheid en ‑verandering. Belangrike werk word gedoen om die oorsake en gevolge van klimaatsverandering te pak, met inbegrip van die Wetsontwerp op Klimaatsverandering wat tans voor die parlement dien. Die landbousektor moet ’n integrale rol speel namate Suid-Afrika op ŉ sinvolle en doeltreffende wyse op die groeiende bedreiging reageer,” sê Van der Rheede. Agri SA sê terwyl klimaatsverandering risiko’s vir Suid-Afrika inhou, bied dit ook groot geleenthede vir innovering en plaaslike oplossings in die landbousektor en elders. Pres. Cyril Ramaphosa het Maandag in sy weeklikse nuusbrief gesê hoewel Afrika die minste tot klimaatsverandering bydra, is dit die vasteland wat die uitwerking daarvan die meeste voel. “Die oorstromings vroeër vanjaar, die veldbrande in die Tafelberg-gebied en die sprinkaanplaag in dele van die Noord-, Oos- en Wes-Kaap word alles met klimaatsverandering verbind. Dit het ŉ uitwerking op ons gesondheid en veiligheid, ons maatskaplike en ekonomiese infrastruktuur sowel as op ons land se voedselsekerheid.” (Argieffoto: Stellenbosch-munisipaliteit) Ramaphosa sê daar is ŉ duidelike verband tussen die gereeldheid van uiterste weersomstandighede en klimaatsverandering. Die president is hierdie week by die Verenigde Nasies (VN) se klimaatveranderingskonferensie (bekend as COP27) in Egipte waar ontwikkelende lande na verwagting onder toenemende druk sal kom om ŉ groter bydrae in die stryd teen aardverwarming te lewer. “Hoewel Suid-Afrika sy kant bring in die stryd teen wêreldwye klimaatsverandering, het ons die reg tot ontwikkeling, konsekwent benadruk. Ons moet verseker dat die oorgang na ŉ laekoolstof‑ekonomie wat veerkragtig teen klimaatsverandering is, nie ons ontwikkelingsdoelwitte in die gedrang bring nie. “Die oorgang van fossielbrandstof na groener en skoner energiebronne kan nie ten koste van ekonomiese groei en werkskepping plaasvind nie.” Ramaphosa sê Suid-Afrika sal sy eie bydrae in die stryd teen klimaatsverandering uitstippel, maar gaan terselfdertyd eis dat ontwikkelde lande ook hul verpligtinge nakom.